b'\n_START_ARTICLE_\nEmmerys\n_START_PARAGRAPH_\nEmmerys er en dansk \xc3\xb8kologisk bageri- og caf\xc3\xa9-k\xc3\xa6de, der har specialiseret sig i gourmetbr\xc3\xb8d, kager og kaffe. Der s\xc3\xa6lges ogs\xc3\xa5 diverse delikatesser. Emmerys er certificeret med Det \xc3\x98kologiske Guldm\xc3\xa6rke (90-100%) siden 2014 og best\xc3\xa5r pr. 2018 af 30 butikker, hvoraf 23 er beliggende i Hovedstadsomr\xc3\xa5det, 1 i H\xc3\xb8rsholm, 1 i Roskilde og 5 i Aarhus.\n_START_SECTION_\nHistorie\n_START_PARAGRAPH_\nEmmerys er opkaldt efter konditor og oprindelige indehaver Jens Emmery (1874-1937). I 1918 \xc3\xa5bnede han bageri og konditori i  Volmerhus i Guldsmedgade, Aarhus. Volmerhus er bygget til, og har huset, bageri siden opf\xc3\xb8relsen i 1897. _NEWLINE_I 1996, efter to efterf\xc3\xb8lgende ejerskaber, blev Emmerys overtaget af kok Per Brun og han omdannede forretningen til en k\xc3\xa6de med flere filialer, f\xc3\xb8rst i K\xc3\xb8benhavn og senere i Aarhus. Emmerys k\xc3\xa6den l\xc3\xb8b dog efter nogle \xc3\xa5r ind i sv\xc3\xa6re \xc3\xb8konomiske vanskeligheder. I 2009-regnskabet havde selskabet bag Emmerys, Per Brun Holding ApS, s\xc3\xa5ledes et underskud p\xc3\xa5 0,534 mio. kroner. Trods en oms\xc3\xa6tning p\xc3\xa5 omkring 100 millioner kroner gik Emmerys i april 2011 i betalingsstandsning. P\xc3\xa5 det tidspunkt havde k\xc3\xa6den et underskud p\xc3\xa5 5 millioner kroner, men allerede i maj samme \xc3\xa5r lykkedes det at skaffe ny kapital, idet investorgruppen gik ind i selskabet. _NEWLINE_Hoveds\xc3\xa6det er i dag beliggende i Valby. Blandt Emmerys prim\xc3\xa6re konkurrenter er Lagkagehuset og Reinh van Hauen.'